સમૂહલગ્ન સાથે જામનગર શહેર-જિલ્લા ભરવાડ ગોપાલક યુવા સંગઠન દ્વારા વ્યસન મુક્તિ અભિયાનનું પ્રદર્શન સમૂહલગ્નના સ્થળે રાખવામાં આવેલ છે. આ ઉપરાંત જામનગર જિલ્લામાં તાજેતરમાં ચૂંટાયેલા ભરવાડ સમાજના સરપંચશ્રીઓનો સન્માન સમારોહ તેમજ સરકારી કર્મચારી તરીકે નવનિયુક્ત યુવા-યુવતીઓનો અભિવાદન કાર્યક્રમ પણ યોજવામાં આવેલ છે. આ પ્રસંગે સામાજિક ક્રાંતિના વિચારને સાર્થક કરવા 'બેટી બચાવો-બેટી વધાવો-બેટી પઢાઓ'નો સંકલ્પ નવદંપતીઓ પાસે કરાવી 'અવતરવા દઈએ દીકરીને' આહ્વાન સાથે 'નાનું કુટુંબ-સુખી કુટુંબ' પર ભાર મૂકવામાં આવશે. સમસ્ત ભરવાડ સમાજ દ્વારા ભ્રુણહત્યા, બાળલગ્ન તેમજ કન્યાવિક્રયને તિલાંજલિ આપવાના શપથ લેવડાવવામાં આવશે.